Der findes ikke et endegyldigt svar på dette. Men udlejer ønsker som regel, at lejemålet skal istandsættes, så det ser nyt og attraktivt ud for nye lejere. Men det er, som nævnt, ikke tilladt at opkræve den gamle lejer for nyistandsættelse af lejemålet ved fraflytning.   Det er vigtigt, at udlejer har dokumentation for priserne på istandsættelsesarbejdet, da det danner grundlag for modregning i lejers depositum. Noget, udlejer skal være særligt opmærksom på, er dog, at dokumentation ikke altid er nok.   Overstiger prisen på normalistandsættelse den gennemsnitlige pris på området, kan huslejenævnet vurdere, at udlejer kunne have valgt nogle andre fagpersoner, der kunne udføre arbejdet til en mere rimelig pris. Sker dette, står udlejer med et tilbagebetalingskrav på differencen mellem det beløb, som prisen overstiger i forhold til den gennemsnitlige pris på normalistandsættelse. Dette gælder til trods for, at det kan dokumenteres, at udlejer faktisk har haft disse udgifter ved lejers fraflytning.